Dôvodová správa

A. Všeobecná časť

Návrh zákona, ktorým sa mení a dopĺňa zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov bol vypracovaný ako iniciatívny návrh Ministerstva práce, sociálnych vecí a rodiny Slovenskej republiky.
Vytváranie podmienok pre ochranu záujmov rodín s deťmi a ich dôstojné sociálne zabezpečenie v každej etape života je jednou z priorít Ministerstva práce, sociálnych vecí a rodiny Slovenskej republiky. S cieľom podporiť rodiny s malými deťmi a vytvoriť im optimálne podmienky rezort práce, sociálnych vecí a rodiny realizuje opatrenia zamerané na zosúlaďovanie rodinného a pracovného života. Prostredníctvom poskytovania finančných príspevkov štát rodičom maloletých detí umožňuje vykonávať zárobkovú činnosť a zároveň zabezpečiť kvalitnú starostlivosť o svoje dieťa počas výkonu zárobkovej činnosti. Toto opatrenie sa týka podpory rodičov s deťmi do troch rokov veku alebo do šiestich rokov veku u detí s dlhodobo nepriaznivým zdravotným stavom, ktorí sa pred ukončením rodičovskej dovolenky rozhodnú pre výkon zárobkovej činnosti, prípadne sú študentmi strednej, vysokej školy alebo doktorandského  štúdia. Flexibilita príspevku na starostlivosť o dieťa umožňuje rodičovi vybrať si zo širokej škály poskytovateľov služieb starostlivosti o dieťa. 
Cieľom právnej úpravy príspevku na starostlivosť o dieťa je prispieť rodičom na narastajúce výdavky súvisiace so starostlivosťou o maloleté deti, vytvoriť podmienky pre zaradenie sa rodičov, predovšetkým matiek na trh práce a podporiť snahu rodičov zabezpečiť potreby rodiny príjmom z vlastnej práce, pričom výška príspevku umožňuje rodičom využívať aj finančne náročnejšie služby starostlivosti o dieťa a to aj vtedy, ak  rodič bude vykonávať prácu odmeňovanú nižšou mzdou. 

Predkladanou novelou sa navrhuje najmä
-	zjednodušiť poskytovanie príspevku na starostlivosť o dieťa; navrhuje sa, aby rodič nebol povinný platiteľovi mesačne preukazovať výšku skutočných nákladov na zabezpečenie starostlivosti o dieťa;
-	zvýšiť maximálnu sumu príspevku na starostlivosť o dieťa z 230 eur na 280 eur, ak starostlivosť dieťaťu zabezpečuje napr. súkromné zariadenie, fyzická osoba na základe živnosti; 
-	poskytnúť príspevok na starostlivosť o dieťa vo výške príspevkov rodiča v zmysle zákona      č. 245/2008 Z. z. (školský zákon) najviac 80 eur, ak starostlivosť o dieťa zabezpečí materská škola zaradená do siete škôl a školských zariadení Slovenskej republiky zriadená obcou alebo orgánom miestnej štátnej správy. 

V rámci prechodu na novú právnu úpravy správne orgány o nárokoch podľa zákona         č. 561/2008 Z. z. rozhodnú podľa zákona účinného v období, za ktoré sa nárok na príspevok uplatňuje.